CELEX: 32004D0746
Language: mt
Date: 2004-10-18 00:00:00
Title: Deċiżjoni tal-Kunsill tat- 18 ta' Ottubru 2004 dwar it-twettiq tal-kundizzjonijiet mniżżla taht l-Artikolu 3 tal-Protokoll Addizzjonali li jistabbilixxi assoċjazzjoni bejn il-Komunitajiet Ewropej u l-Istati Membri tagħhom min-naħa l-waħda, u r-Repubblika tal-Bulgarija min-naħa l-oħra, fir-rigward ta’ l-estensjoni tal-perjodu previst fl-Artikolu 9(4) tal-Protokoll 2 għall-Ftehim Ewropew

7.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               69
            
         DEĊIŻJONI TAL-KUNSILL
   tat-18 ta' Ottubru 2004
   dwar it-twettiq tal-kundizzjonijiet mniżżla taht l-Artikolu 3 tal-Protokoll Addizzjonali li jistabbilixxi assoċjazzjoni bejn il-Komunitajiet Ewropej u l-Istati Membri tagħhom min-naħa l-waħda, u r-Repubblika tal-Bulgarija min-naħa l-oħra, fir-rigward ta’ l-estensjoni tal-perjodu previst fl-Artikolu 9(4) tal-Protokoll 2 għall-Ftehim Ewropew
   (2004/746/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 87(3) tiegħu,
   Wara li kkunsidra d-Deċiżjoni tal-Kunsill tad-29 ta' Lulju 2002, dwar l-iffirmar u l-applikazzjoni proviżorja ta' Protokoll Addizzjonali għall-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Bulgarija min-naħa l-oħra, rigward l-estensjoni tal-perjodu previst fl-Artikolu 9(4) tal-Protokoll 2 għall-Ftehim Ewropew;
   Wara li kkunsidra l-Protokoll Addizzjonali għall-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Bulgarija min-naħa l-oħra, rigward l-estensjoni tal-perjodu fl-Artikolu 9(4) tal-Protokoll 2 għall-Ftehim Ewropew, u b'mod partikolari l-Artikolu 3 ta'dan il-Ftehim,
   Wara li kkunsidra l-proposta tal-Kummissjoni,
   Billi:
   
               (1)
            
            
               Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom min-naħa l-waħda u r-Repubblika tal-Bulgarija (1) min-naħa l-oħra daħal fis-seħħ fl-1 ta' Frar 1995.
            
         
               (2)
            
            
               L-Artikolu 9(4) tal-Protokoll 2 għall-Ftehim Ewropew jipprovdi li fl-ewwel ħames snin wara d-dħul fis-seħħ tal-Ftehim, u b'deroga mill-paragrafu 1 (iii) ta' l-istess Artikolu, l-Bulgarija tista', eċċezzjonalment, fir-rigward ta' prodotti ta’ l-azzar, tagħti għajnuna pubblika għal skopijiet ta' ristrutturar, bil-kundizzjoni li din twassal għall-vijabbiltà ta' l-intrapriżi benefiċjarji f'kundizzjonijiet ta' suq normali fl-aħħar tal-perjodu ta' ristrutturar, u li l-ammont u l-intensità ta' din l-għajnuna huma limitati għal dak li huwa assolutament neċessarju biex jerggħu jsiru vijabbli u jitnaqqsu progressivament u l-programm tar-ristrutturar huwa marbut ma' razzjonalizzazzjoni globali u tnaqqis tal-kapaċità ta' produzzjoni sħiħa fil-Bulgarija.
            
         
               (3)
            
            
               Il-perjodu inizjali ta' ħames snin skada fil-31 ta' Diċembru 1997.
            
         
               (4)
            
            
               Ir-Repubblika tal-Bulgarija talbet estensjoni tal-perjodu hawn fuq imsemmi fil-21 ta' Novembru 2002.
            
         
               (5)
            
            
               Huwa xieraq li tingħata estensjoni ta' dan il-perjodu għal perjodu addizzjonali ta' tmien snin li jibda fl-1 ta' Jannar 1998 jew sad-data tad-dħul tal-Bulgarija fl-Unjoni Ewropea, skond liema jseħħ l-ewwel.
            
         
               (6)
            
            
               Għalhekk, Protokoll Addizzjonali għall-Ftehim Ewropew gie ffirmat mill-Komunità u l-Bulgarija fil-21 ta' Novembru 2002 u huwa proviżorjament applikat minn dik id-data.
            
         
               (7)
            
            
               Taħt l-Artikolu 2 tal-Protokoll Addizzjonali, l-estensjoni tal-perjodu msemmi hawn fuq hija kundizzjonali fuq il-preżentazzjoni min-naħa tal-Bulgarija lill-Kummissjoni ta' programm ta' ristrutturar u pjanijiet ta' negozju li jissodisfaw il-ħtiġijiet ta' l-Artikolu 9(4) tal-Protokoll 2 għall-Ftehim Ewropew u li ġew evalwati u miftiehma mill-Awtorità Nazzjonali dwar l-Għajnuna mill-Istat (il-Kummissjoni għall-Protezzjoni tal-Kompetizzjoni).
            
         
               (8)
            
            
               F'Marzu ta' l-2004, il-Bulgarija ppreżentat lill-Kummissjoni programm ta' ristrutturar u pjan ta' negozju għall-unika kumpannija tagħha li bbenefikat minn sostenn mill-Istat għar-ristrutturar.
            
         
               (9)
            
            
               Taħt l-Artikolu 3 tal-Protokoll Addizzjonali, l-estensjoni tal-perjodu msemmi hawn fuq hija kundizzjonali fuq l-evalwazzjoni finali tal-programm ta' ristrutturar u tal-pjanijiet ta' negozju mill-Kummissjoni.
            
         
               (10)
            
            
               Il-Kummisjoni għamlet evalwazzjoni finali tal-programm ta' ristrutturar u l-pjan ta' negozju li ppreżentat il-Bulgarija; din l-evalwazzjoni tindika li l-implimentazzjoni tal-programm ta' ristrutturar u tal-pjan ta' negozju se tippermetti li l-kumpannija kkonċernata ssir vijabbli f'kundizzjonijiet ta' suq normali. Turi wkoll li l-ammonti ta' għajnuna mill-Istati għal raġunijiet ta' ristrutturar kif speċifikati fil-pjan huma strettament limitati għal dak li huwa neċessarju biex il-kumpannija tkun tista' ssir vijabbli u ser jitnaqqsu progressivament u jitwaqqfu sa l-2005. L-evalwazzjoni tipprovdi wkoll li razjonalizzazzjoni globali u tnaqqis tal-kapaċità eċċessiva tal-kumpannija benefiċjarja ser jintlaħqu. L-evalwazzjoni għalhekk tikkonkludi li l-programm ta' ristrutturar u l-pjan ta' negozju jissodisfaw il-ħtiġijiet ta' l-Artikolu 9(4) tal-Protokoll 2 għall-Ftehim Ewropew,
            
         IDDEĊIEDA KIF ĠEJ:
   Artikolu 1
   Il-programm ta' ristrutturar u l-pjanijiet ta' negozju ppreżentati lill-Kummisjoni mill-Bulgarija skond l-Artikolu 2 tal-Protokoll Addizzjonali għall-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom min-naħa l-waħda, u r-Repubblika tal-Bulgarija, min-naħa l-oħra, rigward l-estensjoni tal-perjodu msemmi fl-Artikolu 9(4) tal-Protokoll 2 għall-Ftehim Ewropew huma konformi mal-ħtiġijiet ta' l-Artikolu 9(4) tal-Protokoll 2.
   Artikolu 2
   Il-perjodu li fih il-Bulgarija tista' eċċezzjonalment, fir-rigward ta' prodotti ta' l-azzar, tagħti għajnuna pubblika għal skopijiet ta' ristrutturar skond id-disposizzjonijiet ta' l-Artikolu 9(4) tal-Protokoll 2 huwa hawnhekk estiż b'perjodu addizzjonali ta' tmien snin li jibda fl-1 ta' Jannar 1998 jew sad-data ta' l-adeżjoni tal-Bulgarija ma' l-Unjoni Ewropea, skond liema jseħħ l-ewwel, kif inhu previst mill-Artikolu 1 tal-Protokoll Addizzjonali.
   
      Magħmula fi Brussel, nhar it- 18 ta' Ottubru 2004.
      
         
            Għall-Kunsill
         
         
            Il-President
         
         C. VEERMAN
      
   
   
      (1)  ĠU L 358, 31.12.1994, p. 3.